ΚΑΝΟΝΙΣΜΟΣ (ΕΚ) αριθ. 3339/93 ΤΗΣ ΕΠΙΤΡΟΠΗΣ της 3ης Δεκεμβρίου 1993 για την τροποποίηση του κανονισμού (ΕΟΚ) αριθ. 3616/92 περί των μέτρων μετατροπής που προβλέπονται για τα καπνά των ποικιλιών Μαύρα, Τσεμπέλια, Forchheimer Havanna IIc και υβρίδια Geudertheimer Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 περί κοινής οργανώσεως της αγοράς του ακατέργαστου καπνού (1), και ιδίως το άρθρο 14, Εκτιμώντας: ότι ο κανονισμός (ΕΟΚ) αριθ. 3616/92 του Συμβουλίου (2) προβλέπει πρόγραμμα για τις ποικιλίες Μαύρα, Τσεμπέλια, Forchheimer Havanna IIc και υβρίδια Geudertheimer προς άλλες ποικιλίες καπνού ή προς άλλες γεωργικές καλλιέργειες πλην του καπνού- ότι η ενίσχυση στην μετατροπή πρέπει να πληρωθεί, σύμφωνα με το άρθρο 6 παράγραφος 1, το αργότερο στις 30 Σεπτεμβρίου του έτους της συγκομιδής- ότι η προθεσμία αυτή δεν είναι δυνατόν να τηρηθεί σε όλες τις περιπτώσεις λόγω διοικητικών δυσκολιών και, συνεπώς, θα πρέπει να μεταφερθεί η ημερομηνία αυτή στις 30 Νοεμβρίου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 6 παράγραφος 1 του κανονισμού (ΕΟΚ) αριθ. 3616/92, οι όροι "στις 30 Σεπτεμβρίου" αντικαθίστανται από τους όρους "στις 30 Νοεμβρίου". Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Δεκεμβρίου 1993.

[Source: multi_eurlex | Tokens: 1392]